بمت باش مجلیسینده چیخیش ائدن تشکیلاتین باش کاتیبی آنتونیو گوترش بیلدیریب کی، "بؤیوک بؤلونمه" - دونیانین ایکی گوج مرکزینه پارچالانماسی آرتیق رئال‌لیق‌دیر و بونا یول وئرمک اولماز.
باش کاتیب حاضیرکی غیری -ثابت و اولوسلار آراسی موناسیبت‌لرده گرگینلیگین آرتدیغی بیر شرایطده ایکی گوج مرکزینه پارچالانما تهلوکه‌سی گئتدیکجه آرتیر. او علاوه ائدیب: قورخورام کی، "بؤیوک بؤلونمه" باش وئره و دونیا ایکی بؤیوک دوشرگه‌یه بؤلونه؛ ایکی نهنگ دونیا دؤولتی اؤز پولونو، تیجارت و مالیه شرط‌لری، فردی ماراق‌لاری و صونعی هوش قایناق لاری، هابئله "هر شئی، یاخود هئچ نه" پرینسیپینه سؤیکنن ژئوسیاسی و حربی ایستراتژی ایله ایکی گوج مرکزی یارادا بیلر.
آنتونیو گوترش بو پروسه نین قارشی‌سینی آلماق اوچون عاجیل تدبیرلر گؤرمه‌یه، اولوسلار آراسی حقوقا اساس‌لانان اونیورسال ایقتیصادیاتی، چوخ قطب لو دونیانی قورویوب ساخلاماغا چاغیریب. اونون سؤزلرینه گؤره، موناقیشه‌لرین قارشی‌سی‌نین آلینماسی و عمومی ترقی یه نایل اولونماسی اوچون موطلق قایدادا اینسان حقوق‌لارینا عمل اولونما‌لی‌دیر. "اینسان‌لارین بو تمل حاق‌لاری هئچ ده گذشت دئییل، اونلار وئریلمیر و آلینمیر. بو حقوق‌لار اینسان‌لارا اونلارین محض اینسان اولدوغونا گؤره مخصوص‌دور. اینسان حاق‌لاری عمومی و بؤلونمز کاراکتئر داشیییر. اونلارین آیری-سئچکی‌لیک پرینسیپی ایله وئریلمه‌سی یول وئریلمزدیر. اینسان‌لار تهلوکه‌سیز و باریش شرایطینده یاشاماق، ریفاها قوووشماق، لاییق‌لی حیات سورمک، ساغلیق و سوسیال مودافعه‌دن ایستیفاده ائتمک، یاخشی قیدالانماق، تحصیل و امک حاققینا صاحب اولما‌لی‌دیرلار"، -دئیه باش کاتیب وورغولاییب.
بمت-نین رهبری تأسفله قئید ائدیب کی، بو گون همین حاق‌لارین اکثریتی پوزولور و شوبهه آلتینا آلینیر. اونون سؤزلرینه گؤره، یئنی آوتوریتار فورما‌لار اینکیشاف ائدیر، وطنداش جمعیت‌لرینه هوجوم‌لار تشکیل اولونور، اطراف موحیط، حقوق مودافیچی‌لری و ژورنالیست‌لر تعقیب‌لره معروض قالیر.
آنتونیو گوترش چیخیشی‌نین سونوندا دئییب: “ایندی اؤزگه لشدیرمه و اعتیمادسیزلیق بیر سلاح کیمی ایستیفاده اولونور. قورخو ایسه ان گئنیش یاییلمیش واسطه‌دیر. بو، قاچقین لار و قاچقین‌لارا موناسیبتده اؤزونو داها چوخ بوروزه وئریر. اونلارین قارشی‌سیندا تکجه سرحدلر دئییل، هم ده "اورک‌لر" باغ‌لانیر. دونیادا دوشمنچی‌لیک دیلی گئنیش یاییلیر، اینترنتده دینی، ائتنیک علامت‌لره گؤره تحقیر و تعقیب حال‌لاری آرتیر”.
